Broj: 711-I-232-P-220-19/21-02-17

Zagreb, 15. siječnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), na temelju vlastitih saznanja o mogućem sukobu interesa **dužnosnika Ante Martinca, općinskog načelnika Općine Sukošan**, na 111. sjednici, održanoj dana 15. siječnja 2021.g., donosi sljedeću:

**ODLUKU**

**I. Pokreće se postupak protiv dužnosnika Ante Martinca, općinskog načelnika Općine Sukošan, zbog mogućeg kršenja odredbi iz članka 8. i 9. ZSSI-a, u svezi sa člankom 27. ZSSI-a, koja proizlazi iz propusta da po pisanom pozivu Povjerenstva obrazloži nesklad**

**i priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenog povodom redovite provjere izvješća o imovinskom stanju dužnosnika podnesenog 28. ožujka 2019.g., i to u pogledu nenavođenja poslovnog udjela u trgovačkom društvu Marina travel d.o.o. i putnička agencija, u vlasništvu njegove supruge.**

**II. Poziva se dužnosnik Ante Martinac da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Povjerenstvo je dana 2. srpnja 2019.g. pod brojem 711-U-2484-P-220/19-01-3, a nakon provedenog postupka redovite provjere izvješća od 28. ožujka 2019., po službenoj dužnosti otvorilo predmet pod brojem P-220/19, koji se vodi protiv dužnosnika Ante Martinca, općinskog načelnika Općine Sukošan.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 39. ZSSI-a propisano je da općinski načelnici i njihovi zamjenici dužnosnici u smislu odredbi navedenog Zakona. Slijedom navedenoga, Ante Martinac je povodom obnašanja dužnostiopćinskog načelnika Općine Sukošan obvezan postupati sukladno odredbama ZSSI-a.

Uvidom u Registar dužnosnika koji vodi Povjerenstvo, utvrđeno je da je dužnosnik Ante Martinac obnašao dužnost općinskog načelnika Općine Sukošan u mandatu 2013. – 2017. te da istu dužnost obnaša u mandatu 2017. – 2021.

Dužnosnik je dana 28. ožujka 2019. Povjerenstvu podnio izvješće o imovinskom stanju povodom promjene, u kojem je u dijelu izvješća „Ostali podaci o bračnom drugu", dužnosnik naveo neto iznos plaće 72.169,56 kuna na godišnjoj razini za 2018. te je u dijelu istog izvješća „Podaci o nekretninama" dužnosnik naveo stan u Sukošanu, suvlasništvo supruge, knjižno vlasništvo. Nadalje, u navedenom je izvješću u rubrici „Podaci o pokretninama koje se upisuju u javni registar" dužnosnik naveo motocikl, marke Yamaha TMAX, godina proizvodnje 2011., tržišne vrijednosti 50.000,00 kn, osobno vlasništvo, stečeno kupnjom iz primitaka ostvarenih od nesamostalnog rada te zaduženjem kod banke (kredit), dok je u dijelu izvješća Podaci o poslovnim udjelima, dionicama i vrijednosnim papirima u poslovnim subjektima" dužnosnik naveo „ne postoji“.

Uvidom u podatke Porezne uprave na temelju sklopljenog Sporazuma, utvrđeno je da plaća bračnog druga na godišnjoj razini u 2018. iznosila 80.336,12 kn, a uvidom u zemljišne knjige nadležnog Općinskog suda u Zadru utvrđeno je da je vlasnik navedenog stana površine 94 m2 u Sukošanu ……………….. Također, uvidom u evidencije Ministarstva unutarnjih poslova utvrđeno je da je dužnosnik vlasnik motocikla marke Yamaha XP, datum stjecanja 22. srpnja 2011. te da je supruga dužnosnika vlasnica motocikla marke Aprilia tip Sportcity model One 50 2T, datum stjecanja 29. travnja 2016. i motocikla marke Piaggio, tip Typhoon model 50, datum stjecanja 26. travnja 2017.g.

Uvidom u podatke nadležnog trgovačkog suda utvrđeno da je njegova supruga imatelj poslovnih udjela u trgovačkom društvu Marina travel d.o.o. i putnička agencija.

Slijedom navedenog, usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad odnosno nerazmjer između prijavljenih i prikupljenih podataka u pogledu plaće dužnosnikove supruge na godišnjoj razini, nekretnine u suvlasništvu njegove supruge, pokretnina koje se upisuju u javni registar u vlasništvu njegove supruge te poslovnih udjela u poslovnim subjektima u vlasništvu supruge.

Stoga je Povjerenstvo zaključkom Broj: 711-I-1109-IK-1368-17/19-05-9 od 31. svibnja 2019. pozvalo dužnosnika Antu Martinca, da u roku od 15 dana od dana primitka zaključka dostavi Povjerenstvu očitovanje s potrebnim dokazima o neskladu, odnosno nerazmjeru između prijavljene imovine iz izvješća o imovinskom stanju dužnosnika, podnesenom 28. ožujka 2019. povodom promjena, i stanja imovine kako proizlazi iz podataka pribavljenih od nadležnih tijela, u dijelu izvješća o imovinskom stanju koji se odnosi na pokretnine u vlasništvu dužnosnikove supruge, motocikla Aprilia Sportcity One i motocikla Piaggio Typhoon 50, poslovnog udjela u trgovačkom društvu Marina travel d.o.o. i putnička agencija u vlasništvu njegove supruge, plaće bračnog druga na godišnjoj razini i nekretnine za koju se navodi da je u suvlasništvu njegove supruge.

Dužnosnik je dana 12. lipnja 2019. zaprimio navedeni zaključak te se na isti u otvorenom roku očitovao.

Dužnosnik u očitovanju navodi da je u dijelu podataka navedenog izvješća „Ostali podaci o bračnom drugu" naveo neto iznos plaće 72.169.56 kuna na godišnjoj razini te da nije provjeravao navedeni iznos sa svojom suprugom. Također navodi da će ispraviti podatke o plaći supruge u novom izvješću.

Uz očitovanje je dostavljen IP obrazac supruge iz kojeg proizlazi da je neto iznos plaće u 2018.godini bio 79.339,01 kn.

U dijelu koji se odnosi na stan u Sukošanu u suvlasništvu supruge, dužnosnik je priložio Ugovor o kupoprodaji stana, za koji ističe da nije provedem u zemljišnim knjigama te da je u teretovnici izvatka zabilježen kredit, naveden u izvješću. Dužnosnik iznosi da će ovaj podatak brisati iz izvješća, ukoliko ga nije potrebno navesti.

U navedenom se Ugovoru kao prodavatelj stana u Sukošanu, koji se nalazi u kući sagrađenoj na čest. zem. ……, navodi ………………, koji je upisan u zemljišne knjige kao vlasnik iste nekretnine, a kao kupac dužnosnikova supruga.

U dijelu koji se odnosi na pokretnine, dužnosnik ističe da je motocikl marke Yamaha tip XP model 500A, datum stjecanja 22. srpnja 2011. prodao, o čemu je priložio Ugovor o kupoprodaji iz 2019. kojim je taj motocikl dužnosnik prodao za iznos od 30.000,00 kn, za motocikl marke Piaggio tip Typhoon model 50, datum stjecanja 26. travnja 2017. u vlasništvu supruge navodi da ga nenamjerno nije naveo u izvješću te da je međuvremenu isti prodan, o čemu je priložio račun iz svibnja 2019. na iznos od 750,00 kn, dok za motocikl marke Aprilija tip Sportcity model One 50 2T, datum stjecanja 29. travnja 2016. u vlasništvu supruge, iznosi kako ga je nenamjerno izostavio u izvješću jer ima vrijednost manju od 30.000,00 kn.

U dijelu koji se odnosi na vlasništvo nad poslovnim udjelima u trgovačkom društvu, dužnosnik iznosi da je propustio navesti podatak da je njegova supruga vlasnica udjela u trgovačkom društvu Marine travel d.o.o. i putnička agencija, što će navesti u novom izvješću.

Nadalje navodi da je u dijelu izvješća „drugi primitci bračnog druga/životnog partnera dužnosnika" naveo iznos prihoda od samostalne djelatnosti, s time da u 2018. nije bilo takvih primitaka, što će navesti u novom izvješću kao i podatak o obvezi, jer je i u tom dijelu došlo do promjene. Navodi da je na službenim internetskim stranicama Općine Sukošan objavio izjavu o postojanju sukoba interesa s navedenim poslovnim subjektima temeljem Zakona o javnoj nabavi te da je razlog podnošenja izvješća od 28. ožujka 2019. isključivo bila prodaja motocikla marke Yamaha.

Dužnosnik je podnio Povjerenstvu izvješće 1. srpnja 2019. povodom bitne promjene u kojem je naveo podatak o godišnjoj plaći bračnog druga od 79.339,01 kn, motocikl marke Aprilija tip Sportcity, u vlasništvu supruge, te podatak da je njegova supruga vlasnica udjela u trgovačkom društvu Marine travel d.o.o. i putnička agencija.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici dužni, ako je tijekom obnašanja javne dužnosti došlo do bitne promjene glede imovinskog stanja, o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 7. ZSSI-a propisano je kako podaci o stečenoj imovini obuhvaćaju, između ostaloga, podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluke suda ili drugog tijela, povratom imovine stečene u postupku denacionalizacije, te na drugi način stečenim nekretninama od drugih osoba, podatke o pokretninama veće vrijednosti, podatke o poslovnim udjelima i dionicama u trgovačkim društvima te podatke o dohotku od nesamostalnog rada.

Člankom 8. stavkom 8. ZSSI-a propisano je da se pod pokretninama veće vrijednosti podrazumijevaju vozila, plovila, zrakoplovi, radni strojevi, lovačko oružje, umjetnine, nakit, drugi predmeti osobne uporabne vrijednosti, vrijednosni papiri, životinje i druge stečene pokretnine pojedinačne vrijednosti veće od 30.000,00 kuna, osim predmeta kućanstva i odjevnih predmeta.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Vezano za podatak o plaći supruge na godišnjoj razini, utvrđeno je da je dužnosnik naveo iznos od 72.169,56 kn za 2018., dok iz dokumentacije koju je dužnosnik priložio uz očitovanje proizlazi da je njegova supruga od poslodavca Angelina Tours d.o.o. u toj godini ostvarila godišnji iznos neto plaće u visini od 79.339,01 kn. Navedeni iznos ne predstavlja značajno odstupanje zbog kojeg bi protiv dužnosnika trebalo pokrenuti postupak, pri čemu je dužnosnik u izvješću od 1. srpnja 2019. naveo iznos godišnje plaće svoje supruge od 79.339,01 kn.

U dijelu koji se odnosi nekretninu, stan u Sukošanu, iz dužnosnikova očitovanja i priloženog ugovora, utvrđeno je da je njegova supruga kupila navedeni stan od ……………….., ali da prijenos vlasništva u korist supruge nije proveden u zemljišnim knjigama te je stoga nekretninu trebalo navesti u izvješću kao izvanknjižno vlasništvo supruge. Obzirom da je dužnosnik u tom izvješću naveo da je supruga zemljišno-knjižna vlasnica stana, pogrešno navođenje ovoga podataka nije nesklad zbog kojeg bi trebalo pokretati postupak protiv dužnosnika, a isti je podatak o vanknjižnom vlasništvu dužnosnik kasnije ispravno naveo u izvješću od 1. srpnja 2019.

U pogledu motocikla marke Yamaha XP, godina proizvodnje 2011., osobno vlasništvo, dužnosnik je isti navodio u ranijim izvješćima kao i u izvješću od 28. ožujka 2019. povodom kojeg je provedena redovita provjera imovine, ali ga je u međuvremenu u 2019. prodao, što je potvrđeno i uvidom u priloženi kupoprodajni ugovor, zbog čega ga niti nije naveo u izvješću od 1. srpnja 2019., slijedom čega se ne radi o neskladu između podataka navedenog izvješća i podataka nadležnog tijela.

U pogledu motocikla marke Piaggio, tip Typhoon, u vlasništvu njegove supruge, stečenog 2017., dužnosnik isti nije naveo u izvješću od 28. ožujka 2019. Navedeni motocikl je prodan u svibnju 2019., zbog čega nije naveden u izvješću iz srpnja 2019., pri čemu iz priloženog računa proizlazi da se radi o motociklu vrijednosti od 750,00 kn odnosno vrijednosti manje od 30.000,00 kn, za koje je pokretnine koje se upisuju u javni registar Povjerenstvo upućivalo dužnosnike da podatke o njima unose u izvješća radi ostvarivanja načela transparentnosti, odnosno potpunog uvida u njihovu imovinu te imovinu bračnog druga. Ukoliko je takva pokretnina u međuvremenu prestala biti vlasništvo dužnosnika odnosno člana njegove obitelji, a prije nego što ga je Povjerenstvo uputilo da istu navede, u tim se situacijama postupak nije pokretao. S obzirom da se upravo to dogodilo i u ovom konkretnom slučaju, protiv dužnosnika u tom dijelu postupak nije pokrenut.

U pogledu motocikla marke Aprilia tip Sportcity vrijednosti manje od 30.000,00 kn koje je dužnosnik naveo u kasnijem izvješću od 1. srpnja 2019., bez prethodnog pozivanja dužnosnika da istu navede u svojem izvješću, također nije bilo osnove za pokretanje postupka.

Stoga je dužnosnik obrazložio utvrđeni nesklad koji se odnosi na pokretnine koje se upisuju u javni registar te je kasnijim podnošenjem izvješća, a nakon provedenog postupka redovite provjere te prije odlučivanja o pokretanju ovog postupka, u tom dijelu uskladio stanje kako je ono navedeno u izvješću sa stvarnim stanjem vlasništva.

Konačno, u pogledu propusta nenavođenja poslovnog udjela u trgovačkom društvu Marina travel d.o.o. i putnička agencija u vlasništvu njegove supruge, dužnosnik je u očitovanju i sam priznao taj propust, iz čega proizlazi da nije obrazložio nesklad, zbog čega se protiv njega u tom dijelu pokreće postupak.

Slijedom navedenog, dužnosnik je dostavljenim očitovanjem dostavio dokaze i opravdao nesklad odnosno nerazmjer između prijavljenih podataka i podataka kojima raspolažu nadležna tijela u dijelu koji se odnosi na utvrđeni nerazmjer u godišnjoj plaći supruge, nesklad u pogledu nekretnine te pokretnina koje se upisuju u javni registar, dok nije obrazložio nesklad u pogledu vlasništva supruge nad poslovnim udjelom.

Stoga je u smislu odredaba članka 26. i 27. ZSSI-a Povjerenstvo donijelo odluku, kao u točki I. izreke.

Sukladno odredbi članka 39. stavka 3. ZSSI-a, poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja, kao u točki II. izreke.

Slijedom svega gore navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Ante Martinac, elektroničkom dostavom
2. Objava na Internetskoj stranici Povjerenstva
3. Pismohrana